Star Wars: The Force Awakens (filmmusikk)

Star Wars: The Force Awakens – Original Motion Picture Soundtrack er et album som inneholder filmmusikken til science fiction-filmen Star Wars Episode VII: The Force Awakens. Musikken er komponert av John Williams, og dirigert av Williams og William Ross. Gustavo Dudamel medvirker også som en «gjestedirigent». Musikkalbumet ble utgitt 18. desember 2015 av Walt Disney Records på CD, vinyl og for digital nedlastning (deriblant streaming). Lydsporet markerer den første i Star Wars-sagaen som ikke er fremført av London Symphony Orchestra, eller spilt inn på Abbey Road Studios.

Produksjon 
I juli 2013 ble det bekreftet at John Williams, som komponerte musikken for de andre filmene, også skulle komponere denne gang. I første omgang brukte de bearbeidede versjoner av de tidligere lydsporene hans til de første to trailerne. Det egentlige arbeidet begynte i desember 2014, og han ble ferdig i juni 2015. Williams ville bruke spor fra de forrige filmene på «en naturlig måte», i tillegg til å bruke nytt materiale. Selve innspillingen av filmmusikken begynte 1. juni 2015 hos Sony Pictures Studios med William Ross som dirigent for de fleste låtene. Williams var selv til stede og dirigerte de låtene Ross ikke gjorde. Innspillingen ble ferdig 14. november 2015. Filmmusikken ble utgitt på CD, vinyl og for streaming av Walt Disney Records 18. desember 2015.

Lin-Manuel Miranda og Abrams stod for musikken i kantinescenen, og komponerte den i stil med den tilsvarende låten for Mos Eisley Cantina i Star Wars Episode IV: Et nytt håp. Abrams møtte Miranda under en oppsetning av Broadway-musikalen hans Hamilton, hvor Miranda tilbød seg å komponere kantinemusikken om det var nødvendig. Williams takket nei til å komponere denne delen av lydsporet for å fokusere på den generelle orkestermusikken. Abrams tok kontakt med Miranda, og de brukte to måneder på å komponere musikken til kantinescenen.

Om det å vende tilbake til Star Wars-universet har Williams sagt: «Det hele er en fortsettelse av et opprinnelig sett med ideer. Det er litt som å tilføye avsnitt til et brev du har arbeidet på i flere år. Ved å starte på en helt ny film, en historie jeg ikke kjenner, rollefigurer jeg ikke har møtt, blir hele tilgangen min til å skrive musikk fullstendig annerledes – [jeg] prøver å finne en identitet, prøver å finne musikalske måter å identifisere en rollefigur på, hvis det er nødvendig, og så videre.» Han har også sagt at det å arbeide med regissøren J.J. Abrams minte mye om prosessen han gikk gjennom med George Lucas i de foregående filmene.

Anmeldelser 

Filmmusikken fikk god kritikk. James Southall fra Movie Wave skrev: «De nye låtene er flotte, å høre de gamle er praktfullt, actionmusikken er merkbart energisk og den musikalske fortellerkunsten er like levende som alltid. Det er så godt å høre at Williams har vendt tilbake til dette universet.» Jørn Tillnes fra Soundtrack Geek skrev: «Dette lydsporet kommer ikke i nærheten av den originale trilogien, og den har problemer med å nå forløpertrilogien også. Jeg vet ikke om den kan være det svakeste innslaget i filmserien. Tiden vil vise. Det jeg vet er at det er en av de beste lydsporene jeg har hørt på en stund.»

uDiscover var også fornøyd, og skrev: «De ekspansive, dramatiske passasjene er like fyldige som man håper en film like storslått som The Force Awakens byr på, men detaljene innenfor lydsporet (...) gjør resultatet til en subtil og engasjerende lyttesekvens». Jonathan Broxton fra Movie Music UK roste roste også lydsporet, og skrev: «Selv om du er objektiv, er det John Williams har oppnådd med dette lydsporet intet mindre enn bemerkelsesverdig. Han har skrevet fem nye låter, hvorav to – «Rey's Theme» og «March of the Resistance» – er praktfullt minneverdige, og kan stå side ved side med de mest minneverdige låtene fra de andre Star Wars-filmene.»

Sporliste 
Alle låtene er komponert av John Williams.

Referanser

Eksterne lenker 
 

Filmmusikk
Musikkalbum fra 2015
Musikkalbum fra USA
Star Wars-filmmusikk